Young Financial Star Competition ฮอต ปีนี้แห่ร่วมแข่งขันสูงถึง 5,688 คน
ตลาดหลักทรัพย์แห่งประเทศไทย ร่วมกับบริษัท เมืองไทยประกันชีวิต บริษัท ปตท. และธนาคารกสิกรไทย พร้อมมูลนิธิกองทุนพัฒนาระบบตลาดทุน สมาคมนักวางแผนการเงินไทย และสถาบันฝึกอบรม สมาคมบริษัทหลักทรัพย์ไทย จัดแข่งขัน Young Financial Star Competition 2012 (YFS 2012) ต่อเนื่องเป็นปีที่ 10 เพื่อเฟ้นหาสุดยอดนักการเงินรุ่นใหม่ บนเส้นทางการเงิน ชิงทุนการศึกษา ทุนศึกษาดูงานทั้งในและต่างประเทศมูลค่ารวมกว่า 4 ล้านบาท
11 ต.ค. 2555

ตลาดหลักทรัพย์แห่งประเทศไทย ร่วมกับบริษัท เมืองไทยประกันชีวิต บริษัท ปตท. และธนาคารกสิกรไทย พร้อมมูลนิธิกองทุนพัฒนาระบบตลาดทุน สมาคมนักวางแผนการเงินไทย และสถาบันฝึกอบรม สมาคมบริษัทหลักทรัพย์ไทย จัดแข่งขัน Young Financial Star Competition 2012 (YFS 2012) ต่อเนื่องเป็นปีที่ 10 เพื่อเฟ้นหาสุดยอดนักการเงินรุ่นใหม่ บนเส้นทางการเงิน ชิงทุนการศึกษา ทุนศึกษาดูงานทั้งในและต่างประเทศมูลค่ารวมกว่า 4 ล้านบาท 
จรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย กล่าวว่า ในปีนี้ได้รับความสนใจจากเยาวชนมาสมัครแข่งขันมากที่สุดเป็นประวัติการณ์ถึง 5,688 คน และผ่านคัดเลือกรอบแรกจำนวน 348 คน จาก 47 มหาวิทยาลัยทั่วประเทศ
โครงการนี้เกิดขึ้นมาเพื่อมุ่งสานโอกาสเพิ่มศักยภาพด้านการวางแผนการเงินและการลงทุนให้เยาวชนไทยพร้อมรับมือกับนวัตกรรมทางการเงินที่พัฒนาขึ้นอย่างรวดเร็ว และยังเป็นการสร้างความแข็งแกร่งทางการเงินให้กับเยาวชนในอนาคต รวมทั้งเป็นการปลูกฝังแนวคิดด้านการรับผิดชอบต่อสังคม 
โครงการ YFS 2011 ในปีที่ผ่านมา กว่า 50% ของผู้ที่ผ่านเข้ารอบสอบผ่านใบอนุญาตผู้แนะนำการลงทุนด้านหลักทรัพย์และได้เข้ามาเป็นบุคลากรในแวดวงการเงินและตลาดทุน ถือเป็นการเตรียมความพร้อมบุคลากรที่มีความรู้และทักษะป้อนเข้าสู่ธุรกิจหลักทรัพย์
“ตลอดระยะเวลาที่ผ่านมา 10 ปี มีนิสิต นักศึกษาที่เข้าร่วมโครงการแล้วรวมทั้งสิ้นกว่า 3.5 หมื่นคน ซึ่งในแต่ละปีจะมีผู้ที่ได้รับการผ่านการคัดเลือกเข้าอบรมปีละประมาณ 300 คน” จรัมพร กล่าว
ผู้ที่ผ่านการคัดเลือกในรอบ 50 คนสุดท้าย จะได้รับการอบรมความรู้เชิงลึกด้านการวางแผนการเงิน การลงทุน การพัฒนาบุคลิกภาพและทักษะการนำเสนอ รวมทั้งร่วมกิจกรรมเรียนรู้แนวคิดด้านความรับผิดชอบต่อสังคมในระหว่างเดือน ต.ค. 2555-ม.ค. 2556
อย่างไรก็ดี ตลอดระยะเวลาของโครงการ 9 ปีที่ผ่านมา ผู้อบรมส่วนใหญ่ได้เดินเข้าถนนสายตลาดการเงินตลาดทุนทั้งในส่วนของการเป็นบุคลากรทางการเงินมืออาชีพ รวมถึงเป็นผู้ลงทุนคุณภาพอีกด้วย ซึ่งในโครงการ YFS 2011 ในปีที่ผ่านมา กว่า 50% ของผู้ที่ผ่านเข้ารอบสอบผ่านใบอนุญาตผู้แนะนำการลงทุนด้านหลักทรัพย์และได้เข้ามาเป็นบุคลากรในแวดวงการเงินและตลาดทุน
โครงการนี้นับเป็นโครงการหนึ่งที่ตลาดหลักทรัพย์แห่งประเทศไทยและพันธมิตรร่วมกิจกรรมเพื่อสังคมไทย มุ่งสร้างโอกาส สร้างพลัง เน้นส่งเสริมความรู้ด้านการวางแผนการเงินแก่เยาวชนตั้งแต่ระดับประถมศึกษาถึงอุดมศึกษาผ่านโครงการต่างๆ อย่างต่อเนื่อง อาทิ โครงการ “เงินทอง ของมีค่า” กิจกรรม “SET Junior Financial Club” การแข่งขัน “เศรษฐศาสตร์เพชรยอดมงกุฎฯ” และกิจกรรม “ปัจฉิมนิเทศสำหรับนิสิต นักศึกษา” ซึ่งจะช่วยสนับสนุนให้ประเทศไทยเติบโตต่อเนื่องและยั่งยืน!!!